钦定古今图书集成/明伦汇编/家范典/第081卷 > 《魏张揖博雅》 > 《大过卦》
## 钦定古今图书集成/明伦汇编/家范典/第081卷 > 《魏张揖博雅》 > 《大过卦》

九二：枯杨生梯，老夫得其女妻，无不利。

〈程传〉阳之大过，比阴则合，故二与五皆有生象。九二当《大过》之初，得中而居柔，与初密比而相与，初既切比于二，二复无应于上，其相与可知。是刚过之人，而能以中自处，用柔相济者也。过刚则不能有所为，九三是也。得中用柔，则能成《大过》之功，九二是也。杨者，阳气易感之物，阳过则枯矣。杨枯槁而复生，梯阳过而未至于极也。九二阳过而与初，老夫得女妻之象。老夫而得女妻，则能成生育之功。二得中，居柔而与初，故能复生梯而无过极之失，无所不利也。在《大过》阳爻，居阴则善，二与四是也。二不言吉，方言无所不利，未遽至吉也。梯，根也。刘琨《劝进表》云：“生繁华于枯荑”，谓枯根也。郑元易亦作荑字。〈本义〉阳过之始而比初阴。故其象占如此。梯、根也。荣于下者也。荣于下则生于上矣。夫虽老而得女妻、犹能成生育之功也。

《象》曰：“老夫女妻”，过以相与也。

〈程传〉“老夫之说少女。”少女之顺老夫。其“相与过于常分。”谓九二、初六。阴阳相与之和。过于常也。

又

九五：“枯杨生华”，老妇得其士夫，元咎无誉。

〈程传〉九五，当《大过》之时，本以中正居尊位，然下无应助，固不能成《大过》之功。而上比过极之阴，其所相济者，如枯杨之生华。枯杨下生根梯，则能复生。如《大过》之阳兴成事功也。上生华秀，虽有所发，无益于枯也。上六过极之阴，老妇也。五虽非少比，老妇则为壮矣，于五无所赖也，故反称“妇。”得过极之阴，得阳之相济，不为无益也。以士夫而得老妇、虽无罪咎、殊非美也。故云“无咎无誉。”《象》复言其可丑也。〈本义〉九五阳过之极，又比过极之阴，故其象占皆与二反。〈大全〉厚斋冯氏曰：“合二五两爻象观之，九二枯杨，老夫之象也。初六生梯，女妻之象也。”则九五当为杨，而今以上六为枯杨老妇，九五反为“生华士夫，何也？《易》之意，盖以枯象老，在阳爻则为夫，在阴爻则为妇，而杨者，不拘于阴阳之爻也。”又曰：“圣人立象以尽意，天下事物之变，无不备考。”老夫之得女妻，再娶女之夫也；老妇之得士夫，妇再嫁而夫未娶也。凡人伦之变，备见于象矣。兼山郭氏曰：“‘老夫女妻，刚为主而柔辅之，《大过》之得也，故无不利’。老妇士夫，则柔为主而刚辅之，《大过》之失也，故无誉。”

《象》曰：“枯杨生华”，何可久也？老妇士夫，亦可丑也。

〈程传〉枯杨不生根而生华，旋复枯矣，安能久乎？老妇而得士夫，岂能成生育之功，亦为可丑也。